CELEX: 32020R0132
Language: ro
Date: 2020-01-30 00:00:00
Title: Regulamentul de punere în aplicare (UE) 2020/132 al Comisiei din 30 ianuarie 2020 de stabilire a unei măsuri de urgență sub forma unei derogări de la articolul 45 alineatul (3) din Regulamentul (UE) nr. 1308/2013 al Parlamentului European și al Consiliului în ceea ce privește contribuția Uniunii la măsura de promovare în sectorul vitivinicol

31.1.2020   
               
               
                  RO
               
               
                  Jurnalul Oficial al Uniunii Europene
               
               
                  L 27/20
               
            
         REGULAMENTUL DE PUNERE ÎN APLICARE (UE) 2020/132 AL COMISIEI
         din 30 ianuarie 2020
         de stabilire a unei măsuri de urgență sub forma unei derogări de la articolul 45 alineatul (3) din Regulamentul (UE) nr. 1308/2013 al Parlamentului European și al Consiliului în ceea ce privește contribuția Uniunii la măsura de promovare în sectorul vitivinicol
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 221 alineatul (1),
         întrucât:
         
                     (1)
                  
                  
                     La 2 octombrie 2019, Organizația Mondială a Comerțului (OMC) a emis hotărârea arbitrală WT/DS316/ARB în cauza „Comunitățile Europene și anumite state membre – Măsuri care afectează schimburile comerciale referitoare la aeronavele civile de mari dimensiuni”. Această hotărâre arbitrală a permis Statelor Unite ale Americii (SUA) să solicite o autorizație pentru a impune contramăsuri la un nivel care să nu depășească 7,5 miliarde USD anual, ca răspuns la subvențiile acordate de Uniune pentru Airbus. La 18 octombrie 2019, SUA au impus o taxă ad valorem de 25 % la importurile, printre altele, de vinuri liniștite exportate în SUA de Germania, Spania, Franța și Regatul Unit. Această situație excepțională, inechitabilă și imprevizibilă are un impact negativ puternic asupra tuturor schimburilor comerciale cu vinuri din Uniune la nivel mondial. În plus, SUA au amenințat cu aplicarea unor taxe vamale ad valorem de 100 % la importurile de vinuri spumante din Franța, ca urmare a impozitului instituit de Franța pe serviciile digitale (impozitul GAFA).
                  
               
                     (2)
                  
                  
                     Taxele la import instituite de SUA au un impact direct și grav asupra comerțului cu vinuri din Uniune pe piața din SUA, care, pentru Uniune, este cea mai mare piață de export pentru produse agricole și, în special, pentru vin, atât din punctul de vedere al valorii, cât și din punctul de vedere al volumului exporturilor. În 2018, exporturile de vin din Uniune către SUA s-au ridicat la un total de 6,5 milioane de hectolitri, având o valoare de 4 miliarde EUR. Exporturile de vin din Uniune către SUA reprezintă, de regulă, între 30 % și 40 % din valoarea exporturilor de vin ale Uniunii la nivel mondial.
                  
               
                     (3)
                  
                  
                     Taxele la import majorate impuse de SUA cauzează prejudicii tuturor vinurilor din Uniune, nu numai vinurilor liniștite originare din cele patru state membre care fac obiectul taxelor la import majorate. Schimburile comerciale cu toate vinurile din Uniune prezente pe piața SUA și reputația acestora sunt afectate negativ ca urmare a majorării acestor taxe. Reputația vinului este determinată nu numai de calitatea sa, ci și de prețul său și de percepția asupra raportului calitate/preț. Acest lucru este valabil în special în cazul vinurilor cu prețuri medii-inferioare, care, în termeni absoluți, sunt afectate mai mult de o taxă de import de 25 % decât vinurile mai scumpe achiziționate de cunoscători, pentru care o creștere de preț nu funcționează ca factor de descurajare. Vinurile din Uniune concurează pe piața SUA cu vinuri cu alte origini, precum America de Sud, Australia sau Africa de Sud. Având în vedere această concurență acerbă și intensă, percepția asupra nivelului general al prețurilor joacă un rol semnificativ. În cazul în care consumatorul este conștient de faptul că prețul vinului cu anumite origini de pe teritoriul Uniunii face obiectul unei taxe la import majorate, acest lucru va avea un impact negativ asupra percepției generale în ceea ce privește nivelul prețurilor vinurilor din Uniune și, astfel, va redirecționa cererea consumatorilor către produse cu alte origini. Având în vedere constatările referitoare la condițiile de piață rezultate și la scăderea profitului global al producătorilor, pentru contracararea efectelor taxelor la import sunt necesare măsuri imediate care să vizeze toate vinurile originare din toate statele membre, nu numai pe acelea care fac în mod direct obiectul taxelor la import.
                  
               
                     (4)
                  
                  
                     Din perspectiva stabilității pieței, regimul taxelor la import impus de SUA nu reprezintă o măsură națională izolată, cu efecte limitate la comerțul cu SUA. Piața mondială a vinului este o piață globală, pe care fiecare măsură luată de actori economici importanți, cum ar fi SUA, are repercusiuni profunde care afectează comerțul internațional cu vin în ansamblu. Orice schimbare negativă a condițiilor de pe o piață importantă de destinație a vinurilor din Uniune, cum ar fi SUA, afectează în mod inevitabil alte piețe, întrucât produsele care nu pot fi vândute în SUA, deoarece au devenit prea costisitoare, trebuie să fie redirecționate în altă parte. În consecință, consumatorii de pe celelalte piețe, fiind conștienți de condițiile de piață, vor exercita o presiune suplimentară asupra prețurilor și concurența va fi, de asemenea, mai acerbă decât în mod normal. Prin urmare, taxele la import actuale impuse de SUA vor provoca, probabil, o stagnare a exporturilor de vin din Uniune la nivel mondial. Rapoartele din sectorul vitivinicol au arătat că deja au fost anulate comenzi semnificative de vinuri franceze de pe piața americană.
                  
               
                     (5)
                  
                  
                     Piața vitivinicolă a Uniunii a fost supusă unor condiții agravante pe parcursul anului 2019, iar stocurile de vin au atins cel mai înalt nivel înregistrat din 2009 și până în prezent. Această evoluție se datorează în principal unei combinații între recoltele record din 2018 și scăderea consumului de vin în Uniune. Dacă vinurile afectate de taxele la import impuse de SUA nu sunt vândute pe piețele de export din afara Uniunii, acest lucru nu va face decât să sporească gradul de urgență și gravitatea situației de pe piața Uniunii. În plus, urgența situației este agravată de momentul aplicării taxelor la import. Aceste taxe se aplică de la 18 octombrie 2019, ceea ce este chiar în mijlocul campaniei de recoltă și de producție a vinului din 2019 și chiar înainte de sezonul sărbătorilor de la sfârșitul anului; două dintre cele mai importante perioade de vânzare din an pentru sectorul vitivinicol al Uniunii. Astfel, în acest context, este necesar să se ia măsuri imediate pentru a se remedia această situație.
                  
               
                     (6)
                  
                  
                     Dintre măsurile de sprijin din sectorul vitivinicol prevăzute la articolul 43 din Regulamentul (UE) nr. 1308/2013, numai măsura de promovare în temeiul articolului 45 alineatul (1) litera (b) din regulamentul respectiv vizează în mod direct promovarea vinurilor din Uniune în țări terțe, în vederea îmbunătățirii competitivității. De-a lungul anilor, măsura de promovare s-a dovedit a fi deosebit de eficace pentru a cuceri și a consolida piețe din țările terțe. Aceasta s-a dovedit a fi cel mai eficient instrument de sprijinire a vinurilor din Uniune pe piețele din țările terțe, prin sporirea reputației lor și prin creșterea gradului de conștientizare a calității lor. Piața vitivinicolă internațională este o piață globală, iar orice operațiune de promovare a vinului din Uniune pe piețele țărilor terțe este benefică pentru toate vinurile din Uniune. Promovarea deschide noi oportunități pentru operatorii care vor intra ulterior pe piața în cauză cu alte vinuri din Uniune. Acțiunile individuale de promovare au un efect de „multiplicator” asupra vânzărilor, deoarece acoperă game întregi de vinuri sau întregi regiuni vitivinicole, și nu doar o singură marcă sau un tip de vin. Prin urmare, este esențial să se continue, să se lanseze și să se intensifice activitățile de promovare pe toate piețele pentru a se găsi debușeuri comerciale pentru vinurile care nu vor fi vândute pe piața americană, pentru a se păstra reputația vinurilor din Uniune pe respectivele piețe, precum și pentru a se contracara presiunea asupra prețurilor.
                  
               
                     (7)
                  
                  
                     Prin urmare, pentru a ajuta operatorii să facă față circumstanțelor excepționale actuale de pe piețele de export din întreaga lume în urma regimului de taxe la import impus de SUA și pentru a se aborda această situație imprevizibilă și precară, este oportun să se permită o mai mare flexibilitate în ceea ce privește punerea în aplicare a măsurii de promovare în temeiul articolului 45 alineatul (1) litera (b) din Regulamentul (UE) nr. 1308/2013. Prin urmare, este necesar, ca măsură excepțională, să se prevadă o derogare de la articolul 45 alineatul (3) din respectivul regulament și să se majoreze temporar contribuția maximă a Uniunii la măsurile de promovare în temeiul articolului 45 alineatul (1) litera (b) din regulamentul respectiv, de la 50 % la 60 % din cheltuielile eligibile.
                  
               
                     (8)
                  
                  
                     Această măsură este necesară deoarece operatorii vor suporta în mod inevitabil costuri suplimentare care decurg din necesitatea de a redirecționa acțiunile de promovare către țări diferite sau de a organiza noi acțiuni de promovare în alte țări, toate acestea trebuind să fie executate în regim de urgență pentru a se asigura vânzarea stocurilor. Majorarea la 60 % a contribuției Uniunii la măsurile de promovare și, prin urmare, reducerea contribuției beneficiarului ar permite beneficiarilor să întreprindă acțiuni mai ambițioase și să păstreze pozițiile câștigate cu greu pe piețele străine. Această majorare va oferi, de asemenea, un stimulent noilor operatori pentru a solicita sprijin pentru operațiunile de promovare în condiții în care altfel nu ar face acest lucru dacă contribuția Uniunii ar rămâne la 50 %, în special în cazul operatorilor care anterior nu își puteau permite să facă astfel de operațiuni. Reducerea sarcinii financiare la 40 % va ajuta operatorii să facă față impactului taxelor la import impuse de SUA.
                  
               
                     (9)
                  
                  
                     Flexibilitatea introdusă prin majorarea contribuției Uniunii reprezintă o formă de sprijin financiar care, totuși, nu necesită o finanțare suplimentară din partea Uniunii, deoarece se aplică în continuare limitele bugetare pentru programele naționale de sprijin din sectorul vitivinicol prevăzute în anexa VI la Regulamentul (UE) nr. 1308/2013. Prin urmare, statele membre pot decide să aloce sume mai mari pentru măsura de promovare numai în cadrul bugetului anual prevăzut în anexa VI la regulamentul respectiv. Așadar, măsura vizează acordarea de sprijin sectorului în situația creată de o piață instabilă, fără a fi necesară mobilizarea de fonduri suplimentare. În plus, această flexibilitate nu ar trebui să aibă un impact negativ asupra bugetului alocat altor măsuri de sprijin în temeiul regulamentului respectiv, întrucât unele dintre măsuri, cum ar fi restructurarea și reconversia plantațiilor viticole, devin tot mai puțin relevante și consumă tot mai puțin buget pentru statele membre. În plus, statisticile din ultimii ani indică o subutilizare a bugetului maxim disponibil pentru fiecare stat membru.
                  
               
                     (10)
                  
                  
                     Taxele la import instituite de SUA și dificultățile care rezultă pentru comerțul cu vin din Uniune constituie o problemă specifică în sensul articolului 221 din Regulamentul (UE) nr. 1308/2013. Această problemă specifică nu poate fi rezolvată prin măsuri adoptate în temeiul articolului 219 sau 220 din regulamentul respectiv. Pe de o parte, problema nu este legată de o perturbare deja existentă a pieței, deoarece taxele la import impuse de SUA afectează în prezent în mod grav reputația vinului din Uniune și vor provoca, probabil, o deteriorare rapidă a condițiilor de pe piața vinului în viitor, dacă situația nu este abordată imediat. De asemenea, această problemă specifică nu este, în prezent, legată de o amenințare suficient de specifică de perturbare a pieței încât să existe probabilitatea de a continua în forma sa actuală, deoarece se preconizează că taxele vamale la import impuse de SUA se vor modifica în timp și, ca atare, este probabil să aibă efecte imprevizibile suplimentare asupra pieței mondiale a vinului. Pe de altă parte, această problemă specifică nu este legată nici de măsurile de combatere a răspândirii bolilor animalelor sau de pierderea încrederii consumatorilor ca urmare a riscurilor pentru sănătatea publică, a animalelor sau a plantelor, astfel cum se prevede la articolul 220 din regulamentul respectiv.
                  
               
                     (11)
                  
                  
                     În plus, această măsură, împreună cu o flexibilitate sporită în ceea ce privește punerea în aplicare a măsurii de promovare stabilite la articolul 45 alineatul (1) litera (b) din Regulamentul (UE) nr. 1308/2013, face parte dintr-o serie de măsuri menite să ajute operatorii din Uniune afectați de taxele la import impuse de SUA asupra vinurilor din Uniune. Cu toate acestea, dintre măsurile menționate, această măsură este singura care oferă o anumită înlesnire financiară care este necesară pentru a aborda situația operatorilor afectați de taxele la import impuse de SUA, mai exact de pierderile de venit și de creșterea cheltuielilor generate de necesitatea de a găsi noi piețe pentru vinurile lor.
                  
               
                     (12)
                  
                  
                     Măsura ar trebui să se limiteze strict la ceea ce este necesar pentru a aborda actualele circumstanțe excepționale de pe piețele de export, atât în ceea ce privește domeniul de aplicare, cât și în ceea ce privește perioada de aplicare.
                  
               
                     (13)
                  
                  
                     Contribuția Uniunii poate fi acordată de statele membre numai pe baza unei cereri selectate în cadrul măsurii de promovare prevăzute la articolul 45 alineatul (1) litera (b) din Regulamentul (UE) nr. 1308/2013, începând de la data intrării în vigoare a prezentului regulament. Contribuția ar trebui să fie disponibilă pentru toți operatorii selectați în cadrul măsurii, indiferent de categoria specifică de vin sau de originea vinului din Uniune, având în vedere faptul că aplicarea taxelor vamale la import de către SUA aduce prejudicii tuturor exporturilor de vin din Uniune. În acest context, este necesar să se adopte măsuri de îmbunătățire a competitivității la export a tuturor vinurilor din Uniune. În consecință, pentru a se garanta acest lucru, prezenta măsură de urgență ar trebui să se aplice tuturor beneficiarilor, indiferent de piețele vizate în cadrul operațiunilor lor. Măsura ar trebui să fie disponibilă atât pentru operatorii care intenționează să vizeze piața din SUA, cât și pentru operatorii care și-ar orienta eforturile către o altă piață a unei țări terțe în actualele circumstanțe excepționale de pe piața mondială a vinului. În plus, ar fi foarte dificil să se separe, în cadrul unei operațiuni de promovare, acțiunile care vizează vinurile liniștite de acțiunile care vizează alte vinuri, deoarece operațiunile de promovare sunt concepute, de regulă, pentru a promova o gamă largă de produse și nu doar o categorie specifică. Numeroase campanii de promovare vizează toate vinurile dintr-o regiune sau o mare varietate de vinuri vândute de un anumit operator. Separarea acțiunilor privind alte vinuri de acțiunile referitoare la vinurile liniștite în cadrul unei campanii de promovare ar reprezenta o sarcină administrativă considerabilă și ar submina efectele pozitive ale operațiunii de promovare.
                  
               
                     (14)
                  
                  
                     Măsura de urgență ar trebui să fie limitată la o perioadă maximă de 12 luni de la data intrării în vigoare a prezentului regulament. Această perioadă este necesară pentru a permite organizarea de campanii de promovare. Procesul include mai multe etape administrative, cum ar fi modificări ale programelor naționale de sprijin, pregătirea și lansarea cererilor de propuneri, selectarea cererilor și încheierea contractelor, și durează în mod normal mai mult de 6 luni. Prin urmare, pentru ca derogarea să fie pusă în aplicare în mod eficient, durata derogării ar trebui să fie de 12 luni. Cererile selectate după perioada de 12 luni nu trebuie să beneficieze de contribuția majorată a Uniunii.
                  
               
                     (15)
                  
                  
                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
                  
               ADOPTĂ PREZENTUL REGULAMENT:
         
            Articolul 1
            Categoriile de produse vizate
            Prezentul regulament se aplică promovării vinului în sensul punctelor 1-9, 15 și 16 din partea II a anexei VII la Regulamentul (UE) nr. 1308/2013.
         
         
            Articolul 2
            Contribuția Uniunii la măsurile de promovare
            Prin derogare de la articolul 45 alineatul (3) din Regulamentul (UE) nr. 1308/2013, contribuția Uniunii la măsurile de promovare menționate la articolul 45 alineatul (1) litera (b) din Regulamentul (UE) nr. 1308/2013 nu depășește 60 % din cheltuielile eligibile.
         
         
            Articolul 3
            Intrarea în vigoare și aplicarea
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament se aplică pentru o perioadă de 12 luni de la data intrării sale în vigoare.
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 ianuarie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 347, 20.12.2013, p. 671.